# name
El sentit de la vida moral a través de les esteles i dels epigrames funeraris a la Grècia arcaica i clàssica

# metadata.dc.contributor.other[].value
Universitat de Barcelona. Facultat de Geografia i Història

# metadata.dc.description.abstract[].value
[cat] L’objectiu del treball d’investigació que es presenta és el de posar al descobert els principis morals presents en les diferents manifestacions relacionades amb el tractament de la mort en la Grècia arcaica i clàssica i si aquests van experimentar canvis importants amb el pas del temps o van romandre constants. Per assolir l’objectiu proposat s’han analitzat les pràctiques funeràries, la legislació que les ordena, així com les esteles i els epigrames funeraris que servien per a recordar el difunt. També s’ha considerat d’interès allò que podia aportar l’estudi dels lècits funeraris de fons blanc, que mostren la dedicació de la família a la cura de la tomba.
En el primer capítol s’exposen les pràctiques funeràries que van des de l’exposició del cadàver, l’enterrament o cremació fins al retorn dels familiars a la casa per a la purificació ritual.
El segon capítol aborda el tema de les diferents legislacions funeràries de què es disposa amb la finalitat d’esbrinar quines restriccions imposaven a les pràctiques funeràries i les raons que van empènyer els legisladors a ordenar-les amb precisió.
En el tercer capítol es mostren les característiques i l’evolució de les esteles funeràries, que tracten de reflectir, d’acord amb el període al que corresponen, els valors d’un individu i el seu clan o el valor de la família dins de la comunitat política.
El quart capítol analitza el contingut dels epigrames funeraris presents en algunes esteles (ja que no s’hi troben en totes). S’examinen els termes laudatoris -valors i virtuts- que en els epigrames destaquen la conducta moral del difunt.
El cinquè capítol està dedicat als lècits funeraris de fons blanc en els quals s’hi mostra la dedicació de la família a la cura de la tomba. Es consideren tots els elements que poden mostrar quina fou la consideració en què els vius tingueren els difunts a través de la forma
com ornaven la tomba o els personatges que es representen en els lècits.

# metadata.dc.source[].value
Tesis Doctorals - Facultat - Geografia i Història

# metadata.dc.title[].value
El sentit de la vida moral a través de les esteles i dels epigrames funeraris a la Grècia arcaica i clàssica